តួនាទី​លោក Trump នៅ​ក្នុង​នយោបាយ​គណបក្ស​សាធារណរដ្ឋ​មិន​ច្បាស់លាស់​ ក្រោយ​​លោក​​រួចទោស
លោក Trump បាន​ហៅ​រឿងក្តី​កាត់ទោស​ប្រឆាំង​លោក​ថា​ជា «ដំណាក់កាល​​មួយ​ទៀត​នៃ​ការ​ស្វែង​រក​កំហុស​ដ៏​ធំ​បំផុត​ក្នុង​ប្រវត្តិសាស្រ្ត​អាមេរិក»។ 
វ៉ាស៊ីនតោន — ជោគវាសនានយោបាយរបស់អតីតប្រធានាធិបតីសហរដ្ឋអាមេរិកលោក Donald Trump ឥឡូវនេះមានភាពមិនប្រាកដប្រជា ទោះបីព្រឹទ្ធសភាបានឲ្យលោករួចខ្លួនពីការចោទប្រកាន់ថា លោកបានញុះញង់ឲ្យមានការបះបោរកាលពីខែមុន ដោយបានជំរុញឲ្យអ្នកគាំទ្ររាប់រយនាក់ទៅប្រឈមតតាំងនឹងសមាជិកសភានៅឯវិមានសភាអាមេរិក ដែលពេលនោះប្រកាសថា លោក Trump បានចាញ់ឆ្នោតលោក Biden ពីខាងគណបក្សប្រជាធិបតេយ្យ។ ភ្លាមៗបន្ទាប់ពីព្រឹទ្ធសភាបោះឆ្នោត៥៧សំឡេងទល់នឹង៤៣សំឡេងកាលពីថ្ងៃសៅរ៍ដើម្បីដាក់ទោសលោក Trump ក៏ប៉ុន្តែមិនបានសម្រេចដោយមិនគ្រប់៦៧សំឡេងដើម្បីដាក់ទោសបាននោះ លោកអតីតប្រធានាធិបតីរូបនេះបាននិយាយថា លោកមិនទាន់បញ្ចប់ជីវិតនយោបាយឡើយ។ លោក Trump មិនបានទម្លាយឱ្យដឹងថា តើលោកអាចប៉ុនប៉ងឈរឈ្មោះជាប្រធានាធិបតីម្តងទៀតនៅឆ្នាំ២០២៤ឬទេ។ រដ្ឋសភាបានចោទប្រកាន់លោក Trump កាលពីខែមករាពីបទចោទតែមួយគត់ ពី «ការញុះញង់ឲ្យមានការបះបោរ»។ លោក Trump បានហៅរឿងក្តីកាត់ទោសប្រឆាំងលោកថាជា «ដំណាក់កាលមួយទៀតនៃការស្វែងរកកំហុសដ៏ធំបំផុតក្នុងប្រវត្តិសាស្រ្តអាមេរិក។ មិនមានប្រធានាធិបតីណា[ពីមុន] បានឆ្លងកាត់ដូចនេះទេ»។ មន្ត្រីគណបក្សសាធារណរដ្ឋខ្លះដូចជាលោក Lindsey Graham សមាជិកព្រឹទ្ធសភាពីរដ្ឋ South Carolina ថាលោក Trump នៅតែជាកម្លាំងនយោបាយដ៏ខ្លាំង។ ប៉ុន្តែមន្ត្រីបក្សផ្សេងទៀតដូចលោក Larry Hogan អភិបាលរដ្ឋ Maryland មិនប្រាកដប្រជាអំពីឥទ្ធិពលនយោបាយបន្តទៀតរបស់លោក Trump ទេ។ ការស្ទង់មតិជាតិបានបង្ហាញថា ពួកអ្នកបោះឆ្នោតខាងគណបក្សសាធារណរដ្ឋជាច្រើននៅតែគាំទ្រលោក Trump ៕